Fredag aften indvies en ny bane til gaderæs i Nørresundby. Her bliver det lovligt at trykke speederen i bund på offentlig vej.

Gaderæs har i løbet af det sidste årti trukket overskrifter i Nordjylland. Rundt omkring i regionen har der været adskillige ulovlige ræs, der flere gange har resulteret i alvorlige ulykker. Det skal der nu laves om på. Fredag aften indvies en ny bane til gaderæs i Nørresundby. Her får bilentusiaster med masser af benzin i blodet mulighed for at køre om kap på offentlig vej - uden at overtræde loven. Aalborg Kommune har i samarbejde med Racedays.dk, som arbejder for at skabe racerløb i sikre rammer, etableret en 201 meter lang bane på Kystvejen i Nørresundby. Her skal der i løbet af efteråret afholdes fem ræs. Politiet vil også være til stede ved fredagens arrangement, som man håber, kan være med til at sætte en stopper for de farlige og ulovlige gaderæs, der har fundet sted i de seneste år.